b"\n_START_ARTICLE_\nMiddelburg\n_START_SECTION_\nHist\xc3\xb2ria\n_START_PARAGRAPH_\nLa ciutat de Middelburg fou fundada cap a finals del segle VIII o comen\xc3\xa7aments del IX. En el seu primer esment apareix com un de tres punts defensius aixecats a l'illa de Walcheren per protegir-se de les r\xc3\xa0tzies dels v\xc3\xadkings. El 844 s'hi constru\xc3\xad una abadia, que fou utilitzada fins a la Guerra dels Vuitanta Anys, en qu\xc3\xa8 el nord dels Pa\xc3\xafsos Baixos aconseguiren la independ\xc3\xa8ncia d'Espanya. Avui en dia, l'abadia alhora serveix de museu i de seu del govern provincial. _NEWLINE_Durant l'edat mitjana la ciutat fou un important centre comercial, enviant b\xc3\xa9ns provinents de Flandes cap a Anglaterra i viceversa. Middelburg reb\xc3\xa9 el t\xc3\xadtol de ciutat el 1217._NEWLINE_Durant el Segle d'Or neerland\xc3\xa8s, Middelburg fou una notable base de la Companyia de les \xc3\x8dndies Orientals. Certes cases del centre s\xc3\xb3n la mateixa mena de fastuoses mansions de rics comerciants que hom  troba a ciutats com Amsterdam. A trav\xc3\xa9s dels canals hi ha tamb\xc3\xa9 molts magatzems que foren constru\xc3\xafts durant el segle XVII. _NEWLINE_Malgrat que part de les infraestructures defensives foren enderrocades per permetre la construcci\xc3\xb3 d'un canal que creua Walcheren des de Vlissingen fins a Veere, la ciutat encara conserva els fossars aix\xc3\xad com una de les portes d'entrada, la de Koepoort. _NEWLINE_Durant la Segona Guerra Mundial, bona part de l'antic centre de la ciutat fou destru\xc3\xaft, primer arran d'un bombardeig de la Luftwaffe el 17 de maig de 1940 amb l'objectiu de for\xc3\xa7ar la rendici\xc3\xb3 de l'ex\xc3\xa8rcit neerland\xc3\xa8s a Zelanda; despr\xc3\xa9s per bombardejos aliats durant 1944. Despr\xc3\xa9s de la guerra, hom prov\xc3\xa0 de reconstruir la ciutat d'igual fa\xc3\xa7\xc3\xb3 a l'original. _NEWLINE_Els arxius municipals foren tanmateix perduts._NEWLINE_Des de 2004 la ciutat compta amb un petit centre universitari, la Roosevelt Academy, fundada en col\xc2\xb7laboraci\xc3\xb3 amb la Universitat d'Utrecht._NEWLINE_Middelburg t\xc3\xa9 una estaci\xc3\xb3 de tren amb connexions amb Vlissingen i Roosendaal."